Assalamu’alaikum....
Buhan anak-anak Banua tahu ay lawan Meratus kalo? Apa yang ada dalam pikiran pian mendengar kata Meratus? Bujur banar, pegunungan, hutan, dan paru-paru dunia. Kada salah lagi, Meratus salah satu puzzle pembentuk paru-paru dunia. Tahu lah pian dimana Meratus tu andakannya? Dari sumber yang ulun dapatkan Meratus tu andakannya membentang dari arah tenggara ke sebelah utara Kalimantan Selatan sampai ke perbatasan Kalimantan Timur. Posisinya membelah wilayah Kalsel membaginya lereng barat dan timur.
Meratus ini bilang banyak banar di dalamnya kekayaan alam, dari macam-macam pohon sampai haiwannya.
“Menurut Whitmore 1984 dalam Whitten 1997, Hutan Lindung Pegunungan Meratus dapat dikelompokkan sebagai Hutan Pegunungan Bawah (Lower Montane Tropical Rain Forest). Hutan pegunungan ini berdasarkan hasil survei mikro pada tahun 1984 (Badan Intag, 1984) dipenuhi oleh pepohonan: Meranti Putih (Shorea sp), meranti Merah (Shorea spp), Agathis (Agathis sp), Kanari (Canarium dan Diculatum BI), Nyatoh (Palaquium spp), Medang (Litsea sp), Durian (Durio sp), Gerunggang (Crotoxylon arborescen BI), Kempas (Koompassia sp), Belatung (Quercus sp)”.
Pepohonan itu banyak jua dijadiakan gasan mata pencaharian bubuhan suku dayak yang badiam di dalamnya. Mereka mamanfaatkaan alam tapi sekaligus manjaganya, marawatnya, oleh sebab mereka paham bujur amun mereka marusak alam, alam kada lagi bersahabat lawan mereka, malah nyawa mereka nang jadi taruhannya kena.
Andakan kawasan hutan Meratus ini di daerah hulu, Sanak ay, bagian dataran tinggi, jadi banyak sungai nang bermula dari sana. Jadi, hutan Meratus ini bisa disambat sumber mata air Kalimantan Selatan. Bila dibabat habis napa nang terjadi? Kawa ay pian mamikirakannya lo, pasti sumber banyu karing dan kita akan krisis banyu level kronis.
Meratus ngini jua beisi lahan yang miring dan jenis tanah mudah erosi, terkikis. Jadi apa yang terjadi jika Meratus ni dibabat habis? Bisa ay pian pikirakan jua lo bila akar tanah nang menahani tanah kadada lagi karena pohonnya ditabasi. Longsor!
Dari semuaan wilayah Meratus di Kalimantan, yang tersisa wayahini tinggal ¼ nya haja. Haan, tahulah buhan pian? Sisa ¼ itu andakannya di Kabupaten HST, Hulu Sungai Tengah, ampun buhan Barabai. Lainnya kemana? Habis ditambangi pank, kemana lagi 😢.
Apa perasaan pian mun membaca “rimba terakhir”? Mun ulun sorang rasa sediiih banar, sedih yang menyanyat membayangkan kata “terakhir” nya tu nah. Nang kaya sama mun mendengar “kesempatan terakhir” sedihnya. Wahini Meratus sebagai kawasan hutan terakhir di Banua sedang terancam ditambang. Ulun kada kawa membayangkan napa nang akan terjadi. Biar ulun kada begana di Kalsel, mamikirakan nasib Meratus jujur haja meulah ulun sadih. Akankah paru-paru dunia terakhir nang Kalsel miliki ini akan musnah? Akankah anak cucu kita hanya kawa memandangi Meratus hanya foto-foto pendahulunya haja? Ya Alloh, sungguh ulun kada kawa membayangkan.....
Bisakah kita mempertahankan Meratus wahini dan kaina? Supaya alam tatap bekawan lawan kita dan supaya kaina di akhirat kita kawa mempertanggung jawabkan di hadapan-Nya atas alam yang sudah dibarii secara percuma. Semoga kita bisa....
Sumber gambar : https://fullsrg.blogspot.com/2014/06/eksotika-hutan-meratus.html
Kontributor : Latifika Sumanti
www.fika-su.com
bug_Latn bjn_Latn bjn_Latn min_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bug_Latn bos_Latn